Ifølge undersøgelser foretaget af Nordjyllands Politi tyder intet på, at der er foregået noget mistænkeligt i forbindelse med dødsfaldet.

Nordjyllands Politi har onsdag formiddag fundet den 26-årige kvinde fra Aalborg, som har været efterlyst siden søndag, i livsløs tilstand i Lundby Krat. Det sker efter en omfattende eftersøgning i området, siden overvågningsbilleder viste, at den 26-årige i lørdags tog bussen til Lundby Krat ved Gistrup. Nordjyllands Politi oplyser i en pressemeddelelse, at der intet mistænkeligt er ved dødsfaldet. Kvinden har været eftersøgt siden søndag 17. maj. Hos Nordjyllands Politi takker man offentligheden for alle henvendelser i sagen. Senest modtog betjentene tip om, at den 26-årige var set i både Svenstrup og Hørby vest for Sæby.